ათანასიოს პლევრისი

**ათანასიოს „თანოს“ პლევრისი** (, დ. 21 მაისი, 1977, ათენი) — ბერძენი პოლიტიკოსი, ჯანმრთელობის დაცვის მინისტრი კირიაკოს მიცოტაკის პირველ მთავრობაში (2021-2023) პლევრისს ხშირად მოიხსენიებენ, როგორც რადიკალურად მემარჯვენე და ისლამოფობიურ ხმას ბერძნულ პოლიტიკაში. იგი არის უკიდურესად მემარჯვენე შეხედულებების მქონე მწერლის, კონსტანტინოს პლევრისის ვაჟი.

## ბიოგრაფია
თანოს პლევრისი დაიბადა 1977 წლის 21 მაისს, ათენში. მან დაამთავრა სამედიცინო სამართალი ჰაიდელბერგის უნივერსიტეტში და კრიმინალური სამართალი ათენის უნივერსიტეტში. ადვოკატის რანგში წარმოადგენდა რვა პოლიციელის ინტერესს, რომლებიც ზაკ კოსტოპოულოსისადმი სასტიკ მოპყრობაში იყვნენ ბრალდებულნი. სამხედრო სამსახური დაასრულა სერჟანტის წოდებით 32-ე საზღვაო ქვეითთა ბრიგადაში.

### პოლიტიკური კარიერა 
პირველად არჩეული იქნა საბერძნეთის პარლამენტში ულტრაკონსერვატიული პარტიის — „სახალხო მართლმადიდებელი მოწოდება“ — სახელით 2007 წლის საპარლამენტო არჩევნებზე. მოგვიანებით, 2009 წლის ივნისში, არჩეული იქნა ევროპარლამენტის წევრად, თუმცა იმავე წლის ოქტომბრის არჩევნების შედეგად დაბრუნდა ეროვნულ პარლამენტში. 2012 წელს,  როდესაც პარტიამ „სახალხო მართლმადიდებელი მოწოდება“, მაისის არჩევნებზე ვერ გადალახა 3%-იანი საარჩევნო ბარიერი, პლევრისი შეუერთდა პარტია „ახალ დემოკრატიას“.

ათანასიოს პლევრისი, ათენში 2014 წლის მაისში გამართული მუნიციპალური არჩევნების შედეგად, არჩეული იქნა ქალაქის საბჭოში, ხოლო იმავე წლის ნოემბერში, მესამედ გახდა პარლამენტის წევრი — დიმიტრის ავრამოპულოსის ჩანაცვლებით, რომელმაც ევროპულ კომისიაში მუშაობის გამო უარი თქვა სადეპუტატო მანდატზე. პლევრისი ვერ იქნა გადარჩეული 2015 წლის იანვრისა და სექტემბრის არჩევნებზე, თუმცა 2019 წლის საპარლამენტო არჩევნების შედეგად დაბრუნდა საკანონმდებლო ორგანოში. 2021-2023 წლებში იკავებდა ჯანმრთელობის დაცვის მინისტრის პოსტს კირიაკოს მიცოტაკისის მთავრობაში.

## სკანდალები
ის ცნობილია, როგორც უკიდურესად მემარჯვენე ფიგურა საბერძნეთის პოლიტიკაში, ხოლო ზოგიერთი მისი შეხედულება რასისტულად განიხილება. 1990-იან წლებში, სწავლის პერიოდში, მონაწილეობდა ნაციონალისტურ აქციებში და, სულ მცირე, ერთხელ დაფიქსირდა კამერით, როცა „ოქროს დაისის“ () მხარდამჭერებთან ერთად თურქულ დროშებს წვავდა. არალეგალურ იმიგრაციასთან საბრძოლველად, პლევრისმა განაცხადა, რომ მიგრანტებისთვის უნდა შეიზღუდოს წვდომა საკვებზე, წყალსა და სამედიცინო მომსახურებაზე, რათა საბერძნეთში ცხოვრების პირობები მათთვის ნაკლებად მიმზიდველი გახდეს, ვიდრე საკუთარ ქვეყანაში.

### ანტისემიტიზმი 
2019 წელს, როცა წარმოადგენდა მამამისს სასამართლოში, ამტკიცებდა, რომ კონსტანტინოს პლევრისის საჯარო სურვილი, დაებრუნებინათ ნაცისტები და გაეხსნათ აუშვიცის საკონცენტრაციო ბანაკები, არ უნდა ჩაითვალოს სიძულვილის გაღვივებად ან წაქეზებად საბერძნეთის კანონმდებლობის მიხედვით. 2021 წელს, როცა ათანასიოს პლევრისი დანიშნეს ჯანმრთელობის მინისტრად, მისი წარსულში გაკეთებული კომენტარები და განცხადებები კვლავ გამოჩნდა მედია სივრცეში, რითიც მძაფრი რეაქცია გამოიწვია საბერძნეთის ებრაული თემების ცენტრალური საბჭოს მხრიდან.

### აცრები 
2021 წლის ივლისში მან გამოაქვეყნა მიმოხილვითი სტატია, სადაც გამოთქვა წინააღმდეგობრივი მოსაზრებები სავალდებულო ვაქცინაციის შესახებ. ჯანმრთელობის მინისტრად დანიშვნის შემდეგ, ზოგიერთმა მისმა წარსულმა კომენტარმა, რომელიც სამეცნიერო მიდგომებსა და ვაქცინაციის სტრატეგიებს ეხებოდა, კვლავ მიიქცია ყურადღება და ზოგი მათგანი „ანტივაქსერულად“ შეფასდა.

## სქოლიო
კატეგორია:ბერძენი პოლიტიკოსები
კატეგორია:პოლიტიკოსები ეროვნებისა და პარტიის მიხედვით
კატეგორია:საბერძნეთის პარლამენტის დეპუტატები
კატეგორია:ცოცხალი ადამიანები